钦定古今图书集成/明伦汇编/氏族典/第610卷 > 《郑樵通志》 > 贺拔岳
## 钦定古今图书集成/明伦汇编/氏族典/第610卷 > 《郑樵通志》 > 贺拔岳

按《周书贺拔胜传》：“胜弟岳，字阿斗泥，少有大志，爱施
好士。初为太学生，及长，能左右驰射，骁果绝人。与父
兄诛卫可孤之后，广阳王元深以岳为帐内军主。后
与兄胜俱镇𢘆州。州陷，投尔朱荣，荣待之甚厚，以为
别将。荣举兵赴洛，岳为先驱。荣尊立孝庄，以定策功，
赐爵樊城郡男，复为荣前军都督，破葛荣于滏口。时”
万俟丑奴僭称大号，关中骚动。朝廷以天光为使持
节、督二雍二岐诸军事、骠骑大将军、雍州刺史，以岳
为左大都督，又以侯莫陈悦为右都督，并为天光之
副以讨之。时赤水蜀贼阻兵断路，岳破之，进至雍州。
时丑奴遣其大行台尉迟菩萨、仆射万俟仵同向武
功，设伏擒菩萨。丑奴北走，一战擒之。加车骑将军，进
爵为公。天光入洛，使岳行雍州刺史。魏孝武即位，加
关中大行台。永熙二年，孝武密令岳图齐神武，诏岳
都督二雍二华二岐豳四梁三益巴二夏蔚宁泾二
十州诸军事、大都督。齐神武忌岳兄弟功名，岳惧，乃
与太祖协契。三年，岳召侯莫陈悦于高平，而悦受齐
神武密旨图岳，诱岳入营，斩于幕中，朝野莫不痛惜
之。赠侍中、太傅，谥曰“武壮”，葬以王礼。